PASLAUGŲ SUTARTIS NR. ______
2026 m. birželio 10 d.
Alytus
Vykdytojas: UAB „Dzūkijos aplinka“, juridinio asmens kodas 307487663, buveinės adresas Likiškėlių g. 104A-66, LT-63355 Alytus, atsiskaitomoji sąskaita LT217044090115395623, bankas Seb bankas, atstovaujama Edgaro Stanevičiaus veikiančio (-ios) pagal įstatus, toliau sutartyje – „Vykdytojas“,
ir
Užsakovas: ______________________________, fizinio asmens kodas / juridinio asmens kodas ____________________, PVM mokėtojo kodas (jei taikoma) ____________________, adresas / buveinės adresas ____________________________, atsiskaitomoji sąskaita ____________________________, bankas ____________________________, atstovaujama direktoriaus Edgaro Stanevičiaus, veikiančio (-ios) pagal įstatus, toliau sutartyje – „Užsakovas“,
Vykdytojas ir Užsakovas kartu toliau vadinami „Šalimis“, o kiekvienas atskirai – „Šalimi“, sudarė šią paslaugų sutartį (toliau – Sutartis) ir susitarė dėl toliau nurodytų sąlygų.
1. SUTARTIES DALYKAS
1.1. Vykdytojas įsipareigoja savo jėgomis, priemonėmis ir (arba) pasitelkdamas subrangovus atlikti griovimo, teritorijų tvarkymo, atliekų surinkimo ir išvežimo, medžių ir krūmų šalinimo, žemės kasimo, aplinkos priežiūros bei kitus Užsakovo užsakytus darbus (toliau – Darbai), o Užsakovas įsipareigoja priimti tinkamai atliktus Darbus ir už juos atsiskaityti šioje Sutartyje nustatyta tvarka.
1.2. Konkretūs Darbai, jų apimtys, terminai, kaina, Darbų atlikimo vieta ir kitos sąlygos nustatomos užsakymo formoje, sąmatoje, komerciniame pasiūlyme, elektroniniu paštu, SMS žinute arba telefonu suderintame užsakyme (toliau – Užsakymas), kurie laikomi neatskiriama šios Sutarties dalimi.
1.3. Užsakymas laikomas patvirtintu ir privalomu Šalims nuo momento, kai Užsakovas jį patvirtina raštu, elektroniniu paštu, SMS žinute arba telefonu.
1.4. Vykdytojas turi teisę pasitelkti trečiuosius asmenis (subrangovus) Darbams atlikti, išlikdamas atsakingas prieš Užsakovą už tinkamą įsipareigojimų vykdymą.
2. DARBŲ ATLIKIMO TVARKA IR TERMINAI
2.1. Vykdytojas Darbus pradeda po Užsakymo patvirtinimo ir, kai taikoma, gavęs Sutartyje numatytą avansinį mokėjimą.
2.2. Darbų atlikimo terminai yra preliminarūs ir gali būti koreguojami dėl oro sąlygų, techninių kliūčių, trečiųjų asmenų veiksmų, paslėptų defektų, papildomų darbų poreikio ar kitų nuo Vykdytojo nepriklausančių aplinkybių. Apie terminų pasikeitimą Vykdytojas informuoja Užsakovą per protingą terminą.
2.3. Nustačius papildomų darbų, kurie nebuvo įtraukti į pradinę sąmatą ar Užsakymą, poreikį, Vykdytojas informuoja Užsakovą, o papildomi darbai atliekami tik gavus Užsakovo patvirtinimą telefonu, SMS žinute arba elektroniniu paštu.
2.4. Užsakovas įsipareigoja užtikrinti laisvą patekimą į Darbų vietą, elektros energijos, vandens ar kitų būtinų resursų prieinamumą, jeigu tai reikalinga Darbams atlikti.
2.5. Jei Darbai negali būti vykdomi dėl Užsakovo kaltės, laikoma, kad susidarė prastova, už kurią Užsakovas moka šios Sutarties 4 skyriuje nustatytus mokesčius.
2.6. Darbai laikomi atliktais nuo Atliktų darbų priėmimo–perdavimo akto pasirašymo momento arba kai Užsakovas faktiškai pradeda naudotis Darbų rezultatu ir per 3 (tris) darbo dienas nepateikia motyvuotų rašytinių pastabų.
3. DARBŲ KAINA IR ATSISKAITYMO TVARKA
3.1. Darbų kaina nustatoma Užsakyme, sąmatoje arba komerciniame pasiūlyme. Šalys susitaria, kad Užsakovas prieš Darbų pradžią sumoka 50 (penkiasdešimties) procentų dydžio avansą nuo suderintos Darbų kainos.
3.2. Avansas laikomas būtina sąlyga Darbų organizavimui, darbuotojų rezervavimui, transporto ir technikos paskyrimui, atliekų utilizavimo organizavimui bei kitoms pasirengimo Darbams išlaidoms padengti. Vykdytojas turi teisę nepradėti Darbų iki tol, kol avansas nėra visiškai sumokėtas.
3.3. Likusi Darbų kainos dalis turi būti sumokėta per 3 (tris) darbo dienas nuo Darbų užbaigimo dienos ir Darbų priėmimo–perdavimo akto pasirašymo arba jo laikymo pasirašytu pagal šios Sutarties sąlygas.
3.4. Mokėjimai atliekami bankiniu pavedimu į Vykdytojo nurodytą atsiskaitomąją sąskaitą arba kitu Šalių suderintu būdu. Mokėjimas laikomas atliktu, kai lėšos įskaitomos į Vykdytojo sąskaitą.
3.5. Jeigu Darbų vykdymo metu paaiškėja papildomi darbai, papildomi atliekų kiekiai, paslėpti defektai ar kitos aplinkybės, kurių nebuvo galima nustatyti iki Darbų pradžios, Vykdytojas turi teisę pateikti papildomą sąmatą arba perskaičiuoti Darbų kainą pagal faktiškai atliktų Darbų apimtį, prieš tai informavęs Užsakovą.
4. PRASTOVOS
4.1. Užsakovas įsipareigoja užtikrinti laisvą ir netrukdomą patekimą į objektą bei sudaryti visas sąlygas Darbams atlikti. Jeigu dėl Užsakovo veiksmų ar neveikimo Darbai negali būti vykdomi, laikoma, kad susidarė prastova.
4.2. Prastovos atveju Užsakovas įsipareigoja atlyginti Vykdytojo patirtas išlaidas ir sumokėti šiuos prastovos mokesčius: darbuotojo prastova – 15,00 EUR už kiekvieną valandą; mikroautobuso prastova – 30,00 EUR už kiekvieną valandą; minimalus iškvietimo mokestis – 50,00 EUR.
4.3. Jeigu dėl Užsakovo kaltės Darbai negali būti pradėti arba tęsiami po Vykdytojo atvykimo į objektą, Užsakovas privalo atlyginti visas faktines transporto, darbo jėgos ir organizacines išlaidas.
5. DELSPINIGIAI IR ATSISKAITYMO PAŽEIDIMAI
5.1. Užsakovui pavėlavus sumokėti avansą arba galutinį mokėjimą, Užsakovas Vykdytojo reikalavimu moka 0,05 (penkių šimtųjų) procento dydžio delspinigius už kiekvieną pavėluotą kalendorinę dieną nuo laiku nesumokėtos sumos.
5.2. Jeigu mokėjimas vėluoja ilgiau kaip 30 (trisdešimt) kalendorinių dienų, Vykdytojas turi teisę perduoti skolos išieškojimą trečiosioms šalims, įskaitant skolų išieškojimo bendroves, advokatus ar antstolius. Tokiu atveju visas su skolos administravimu, išieškojimu, teisine pagalba ir bylinėjimusi susijusias pagrįstas išlaidas apmoka Užsakovas tiek, kiek tai leidžia galiojantys teisės aktai.
5.3. Delspinigių sumokėjimas neatleidžia Užsakovo nuo pareigos sumokėti pagrindinę skolą ir atlyginti Vykdytojo patirtus nuostolius, kiek jų nepadengia delspinigiai.
6. PAPILDOMI DARBAI
6.1. Šalys susitaria, kad Darbų vykdymo metu atsiradę papildomi darbai gali būti suderinti žodžiu telefonu arba elektroniniu paštu. Tokie susitarimai laikomi galiojančiais ir turi tokią pačią teisinę galią kaip ir rašytiniai susitarimai, jeigu galima nustatyti susitarimo turinį ir šalis.
6.2. Vykdytojas turi teisę vykdyti papildomus darbus gavęs Užsakovo patvirtinimą telefonu arba elektroniniu paštu, o Užsakovas įsipareigoja už tokius darbus atsiskaityti šioje Sutartyje nustatyta tvarka.
7. DARBŲ PRIĖMIMAS
7.1. Baigęs Darbus Vykdytojas informuoja Užsakovą apie Darbų užbaigimą ir pateikia pasirašyti Darbų priėmimo–perdavimo aktą.
7.2. Jeigu per 3 (tris) darbo dienas nuo pranešimo gavimo Užsakovas nepateikia motyvuotų rašytinių pastabų dėl atliktų Darbų kokybės ar apimties, laikoma, kad Darbai yra priimti tinkamai ir be pastabų.
7.3. Pasirašius Darbų priėmimo–perdavimo aktą laikoma, kad Užsakovas neturi pretenzijų dėl matomų Darbų trūkumų, Darbų apimties ir kokybės.
7.4. Jeigu priimant Darbus nustatoma trūkumų, Šalys surašo trūkumų aktą, o Vykdytojas pagrįstus trūkumus pašalina savo sąskaita per Šalių suderintą protingą terminą.
8. ŠALIŲ TEISĖS IR PAREIGOS
8.1. Vykdytojas įsipareigoja: atlikti Darbus tinkamai, laikydamasis Lietuvos Respublikos teisės aktų, darbų saugos, aplinkosaugos ir kitų privalomų reikalavimų; naudoti tvarkingą ir saugią techniką bei įrangą; informuoti Užsakovą apie aplinkybes, trukdančias tinkamai vykdyti Darbus.
8.2. Užsakovas įsipareigoja: laiku pateikti Vykdytojui visą Darbams atlikti reikalingą, teisingą ir išsamią informaciją bei dokumentus; laiku atsiskaityti su Vykdytoju; užtikrinti Sutarties 2.4 punkte nurodytas sąlygas; priimti tinkamai atliktus Darbus.
8.3. Užsakovas patvirtina, kad turi visas teises užsakyti Darbus objekte (yra objekto savininkas, valdytojas arba turi savininko įgaliojimą).
9. ATSAKOMYBĖS RIBOJIMAS
9.1. Vykdytojas atsako tik už tiesioginius nuostolius, atsiradusius dėl jo tyčios arba didelio neatsargumo. Vykdytojas neatsako už netiesioginius nuostolius, negautas pajamas, verslo sutrikimus, reputacijos pablogėjimą ar kitus netiesioginius nuostolius, kuriuos gali patirti Užsakovas.
9.2. Vykdytojas neatsako už Darbų kokybės, apimties ar terminų pasikeitimus, jeigu jie atsirado dėl neteisingos, neišsamios ar klaidinančios Užsakovo pateiktos informacijos.
9.3. Vykdytojas neatsako už požeminių komunikacijų, inžinerinių tinklų, kabelių, vamzdynų ar kitų paslėptų konstrukcijų pažeidimus, jeigu jų vieta nebuvo pažymėta, nurodyta techniniuose dokumentuose arba apie jų buvimą Vykdytojas nebuvo informuotas iki Darbų pradžios.
9.4. Vykdytojas neatsako už paslėptus statinių, konstrukcijų, grindų, sienų, pamatų, stogų, komunikacijų ar kitų objekto elementų defektus, kurie paaiškėja tik Darbų vykdymo metu.
9.5. Bet kokiu atveju maksimali Vykdytojo atsakomybė negali viršyti pagal konkretų Užsakymą faktiškai Užsakovo sumokėtos sumos, išskyrus atvejus, kai imperatyvūs teisės aktai nustato kitaip.
10. GRIOVIMO DARBŲ SPECIFIKA
10.1. Užsakovas patvirtina, kad turi visas būtinas teises užsakyti griovimo, demontavimo ar kitus su objektu susijusius darbus ir yra gavęs visus reikalingus leidimus, jeigu tokių leidimų reikalauja teisės aktai.
10.2. Prieš Darbų pradžią Užsakovas privalo informuoti Vykdytoją apie visas jam žinomas inžinerines komunikacijas, konstrukcinius ypatumus, pavojingas medžiagas, asbesto gaminius, požeminius tinklus ar kitas aplinkybes, galinčias turėti įtakos Darbų saugumui ir eigai.
10.3. Jeigu griovimo ar demontavimo metu nustatoma, kad faktinė objekto būklė neatitinka Užsakovo pateiktos informacijos arba atsiranda papildomų darbų poreikis, Vykdytojas turi teisę sustabdyti Darbus ir pateikti papildomą sąmatą.
10.4. Vykdytojas turi teisę atsisakyti vykdyti Darbus arba juos sustabdyti, jeigu paaiškėja aplinkybės, keliančios grėsmę darbuotojų saugai, aplinkai ar turtui.
10.5. Visos papildomos išlaidos, susijusios su nenumatytais konstrukciniais elementais, papildomais atliekų kiekiais, pavojingomis atliekomis ar paslėptomis komunikacijomis, tenka Užsakovui.
11. ATLIEKŲ TVARKYMAS
11.1. Darbų metu susidariusios atliekos surenkamos, išvežamos ir perduodamos atliekų tvarkytojams Lietuvos Respublikos atliekų tvarkymą reglamentuojančių teisės aktų nustatyta tvarka, jeigu atliekų išvežimas yra įtrauktas į Užsakymą.
11.2. Aptikus pavojingųjų atliekų (asbesto, cheminių medžiagų ar pan.), apie kurias Užsakovas neinformavo iki Darbų pradžios, jų tvarkymo išlaidos apmokamos Užsakovo papildomai pagal Vykdytojo pateiktą sąmatą.
12. NUOTRAUKOS IR DOKUMENTAVIMAS
12.1. Užsakovas sutinka, kad Darbų vykdymo metu Vykdytojas gali fotografuoti ir dokumentuoti objektą prieš Darbų pradžią, Darbų vykdymo metu ir po Darbų užbaigimo.
12.2. Užsakovas taip pat sutinka, kad prieš ir po Darbų padarytos objekto nuotraukos gali būti naudojamos Vykdytojo interneto svetainėje, socialiniuose tinkluose, reklaminėje medžiagoje ir paslaugų pristatymo tikslais, neatskleidžiant Užsakovo asmens duomenų, tikslaus gyvenamosios vietos adreso ar kitos konfidencialios informacijos. Užsakovas turi teisę bet kada atšaukti šį sutikimą, raštu informuodamas Vykdytoją.
12.3. Nuotraukos, vaizdo medžiaga, elektroninis susirašinėjimas, elektroniniu paštu pateikti patvirtinimai bei kiti elektroniniai duomenys laikomi tinkamais įrodymais sprendžiant ginčus tarp Šalių.
13. KONFIDENCIALUMAS IR ASMENS DUOMENŲ APSAUGA
13.1. Šalys įsipareigoja neatskleisti tretiesiems asmenims konfidencialios informacijos, gautos vykdant šią Sutartį, išskyrus atvejus, kai tokią pareigą nustato teisės aktai arba informacija reikalinga Sutarčiai vykdyti (pvz., subrangovams, atliekų tvarkytojams).
13.2. Šalių asmens duomenys tvarkomi tik šios Sutarties sudarymo ir vykdymo, apskaitos bei teisinių reikalavimų pareiškimo ar gynimo tikslais, laikantis Bendrojo duomenų apsaugos reglamento (ES) 2016/679 ir Lietuvos Respublikos asmens duomenų teisinės apsaugos įstatymo reikalavimų.
13.3. Asmens duomenys saugomi ne ilgiau, negu to reikalauja duomenų tvarkymo tikslai arba teisės aktai.
14. SUTARTIES GALIOJIMAS IR NUTRAUKIMAS
14.1. Ši Sutartis įsigalioja nuo jos pasirašymo momento ir galioja iki visiško Šalių įsipareigojimų įvykdymo.
14.2. Sutartis gali būti nutraukta rašytiniu abiejų Šalių susitarimu.
14.3. Vykdytojas turi teisę vienašališkai sustabdyti Darbų vykdymą arba nutraukti Sutartį, įspėjęs Užsakovą raštu ar elektroniniu paštu, jeigu Užsakovas nevykdo savo įsipareigojimų, laiku nesumoka avanso ar kitų mokėjimų, trukdo Darbų vykdymui arba pažeidžia kitas esmines Sutarties sąlygas.
14.4. Jeigu Užsakovas atsisako Darbų po Sutarties pasirašymo ir pasirengimo Darbams pradžios, Vykdytojas turi teisę pasilikti sumokėtą avansą tiek, kiek jis padengia faktiškai patirtas išlaidas, rezervuotus resursus, transporto organizavimo kaštus, darbuotojų rezervavimą bei kitus pagrįstus nuostolius.
14.5. Nutraukus Sutartį dėl Užsakovo kaltės, Užsakovas privalo apmokėti visus iki nutraukimo momento faktiškai atliktus Darbus bei patirtas išlaidas.
14.6. Užsakovas, kuris yra vartotojas (fizinis asmuo, sudarantis Sutartį su savo verslu ar profesija nesusijusiais tikslais), turi teisės aktuose vartotojams nustatytas teises, kurių ši Sutartis neriboja.
15. NENUGALIMA JĖGA (FORCE MAJEURE)
15.1. Šalys neatsako už visišką ar dalinį įsipareigojimų nevykdymą, jeigu toks nevykdymas atsirado dėl nenugalimos jėgos aplinkybių.
15.2. Nenugalimos jėgos aplinkybėmis laikomos aplinkybės, kurių Šalys negalėjo numatyti, kontroliuoti ar išvengti, įskaitant stichines nelaimes, gaisrus, potvynius, karinius veiksmus, riaušes, valstybės institucijų draudimus, ekstremaliąsias situacijas, epidemijas, streikus ir kitus analogiškus įvykius.
15.3. Šalis, susidūrusi su nenugalimos jėgos aplinkybėmis, privalo per protingą terminą informuoti kitą Šalį apie tokių aplinkybių atsiradimą ir jų įtaką Sutarties vykdymui.
15.4. Nenugalimos jėgos aplinkybių laikotarpiu Darbų atlikimo terminai pratęsiami tiek, kiek trunka atitinkamos aplinkybės ir jų pasekmės.
16. PRANEŠIMAI
16.1. Visi su šia Sutartimi susiję pranešimai, patvirtinimai ir kita informacija perduodami Sutarties rekvizituose nurodytais Šalių adresais, telefonais arba elektroninio pašto adresais.
16.2. Elektroniniu paštu išsiųstas pranešimas laikomas gautu kitą darbo dieną po jo išsiuntimo, registruotu paštu – penktą kalendorinę dieną po išsiuntimo.
16.3. Pasikeitus Šalies rekvizitams ar kontaktiniams duomenims, Šalis privalo nedelsdama apie tai informuoti kitą Šalį. To nepadariusi Šalis prisiima visas su tuo susijusias neigiamas pasekmes.
17. GINČŲ SPRENDIMAS
17.1. Visi ginčai, nesutarimai ar reikalavimai, kylantys iš šios Sutarties ar susiję su ja, pirmiausia sprendžiami derybų būdu.
17.2. Šalys įsipareigoja geranoriškai bendradarbiauti ir siekti ginčą išspręsti taikiai per 30 (trisdešimt) kalendorinių dienų nuo rašytinės pretenzijos gavimo dienos.
17.3. Nepavykus ginčo išspręsti derybomis, jis sprendžiamas Lietuvos Respublikos teisės aktų nustatyta tvarka kompetentingame teisme.
17.4. Šiai Sutarčiai taikoma Lietuvos Respublikos teisė.
18. BAIGIAMOSIOS NUOSTATOS
18.1. Visi Sutarties pakeitimai ir papildymai galioja tik tuomet, kai jie sudaryti raštu arba elektroniniu paštu ir aiškiai patvirtinti abiejų Šalių.
18.2. Elektroniniu paštu perduoti dokumentai, sąmatos, darbų derinimai, papildomų darbų patvirtinimai ir kita su Sutarties vykdymu susijusi informacija laikomi tinkama ir galiojančia komunikacijos forma.
18.3. Jeigu kuri nors šios Sutarties nuostata pripažįstama negaliojančia ar neįgyvendinama, kitos Sutarties nuostatos lieka galioti visa apimtimi.
18.4. Sutartis sudaryta dviem vienodą juridinę galią turinčiais egzemplioriais, po vieną kiekvienai Šaliai.
19. ŠALIŲ REKVIZITAI IR PARAŠAI

VYKDYTOJAS
UAB „Dzūkijos aplinka“
Įmonės kodas: 307487663
PVM mokėtojo kodas: ______________________________
Registracijos adresas: Likiškėlių g. 104A-66, LT-63355 Alytus
Telefonas: +370 686 88743
El. paštas: info@dzukijosaplinka.lt
Bankas:Seb bankas
Atsiskaitomoji sąskaita: LT217044090115395623
Atstovas: Direktorius Edgaras Stanevičius
Parašas: ______________________________
Data: ______________________________

UŽSAKOVAS
Vardas, pavardė / Įmonės pavadinimas: ______________________________
Asmens kodas / Įmonės kodas: ______________________________
PVM mokėtojo kodas (jei taikoma): ______________________________
Adresas: ______________________________
Telefonas: ______________________________
El. paštas: ______________________________
Bankas: ______________________________
Atsiskaitomoji sąskaita: ______________________________
Atstovas (jei juridinis asmuo): ______________________________
Parašas: ______________________________
Data: ______________________________
